Ján Pisančin

Ján Pisančin, známy hlavne ako Ander z Košíc (* 4. september 1941, Michalovce), je populárny slovenský komik, ľudový rozprávač a priekopník stand-up comedy na Slovensku. Vydal viac ako dve desiatky MC, CD a DVD so svojimi humoristickými monológmi. Na javisku sa pohybuje už viac ako 55 rokov. Ako jediný Slovák je držiteľom diamantovej platne za hovorené slovo.

 Životopis 
Jeho otec bol pekár. V rodných Michalovciach býval Ján pri Laborci a navštevoval miestnu základnú školu. Neskôr maturoval na JSŠ (jedenásťročná stredná škola). Michalovce reprezentoval aj ako športovec vo futbale, hádzanej a v hokeji. Michalovce opustil ako 19-ročný po nástupe na povinnú vojenskú službu, na konci ktorej mal hodnosť dôstojníka.

V roku 1965 sa Pisančin oženil s Alicou a odvtedy žije a pôsobí v Košiciach. Pracoval v rôznych funkciách v štátnom podniku Slovenské magnezitové závody Košice. Má dve dcéry, štyri vnučky a jedného vnuka.

 Kariéra humoristu 
Keď Pisančin pracoval v Jelšave, vystupujúci súbor Magnezitár nemal uvádzača. Oslovili práve jeho, pretože bol známy ako rozprávač vtipov. Neskôr po príchode do Košíc prešiel konkurzom do Divadielka pod kupolou, v ktorom účinkoval niekoľko rokov.

Od roku 1992 je slobodným umelcom, predovšetkým humoristom. Najčastejšie vystupuje na javisku, prípadne vydáva svoje monológy na kazetách. 

Počas 70-80 minútových predstavení vystupuje ako Ander z Košíc. Táto postava vznikla v dedinke Rákoš pri Revúcej.Piťo vôbec nie je taký sprostý, tvrdí Ander z Košíc Vo svojom rozprávaní využíva fiktívne postavy manželky Erži a kamaráta Piťa. (Na začiatku kariéry bol predlohou pre Piťa Anderov kamarát Milan.) Pisančin sa prihovára upravenou verziou zemplínskeho nárečia, podľa jeho slov „anderovčinou“. Pri vystúpení na javisku máva sivý ošúchaný oblek, flanelovú košeľu a klobúk. Okrem pravidelných predstavení na Slovensku a v Česku vystupoval aj v Srbsku, Nemecku, Austrálii, Kanade či USA.

Vyšlo mu 9 kaziet, ktoré sú obľúbené najmä na Slovensku a na Morave. Medzi rokmi 2017 a 2020 mal na stanici TV JOJ vlastnú televíznu reláciu Všetko čo má Ander rád. V poslednom období (2024) vystupuje s prešovskou hudobnou skupinou Koňare.

 Diskografia 
 To som Ja, Ander, Ander 1 – MC (1989)
 Ta som tu zaš, Ander 2 – MC (1991)
 Ja som kľuďas, Ander 3 – MC (1993)
 Erža, Piťo a ja, Ander 4 – MC
 Tu me mace, Ander 5 – MC
 Civil a vojak, Ander 6 – MC
 Sluchajce me, Ander 7 – MC  
 To sce čuli ?, Ander 8 – MC
 Ludze mojo, to je tak, Ander 9 – CD
 Ander z Košíc – Uč še, dzivče mojo – CD       
 Ander z Košíc v SuperShope 1 – MC
 Ander z Košíc v SuperShope 2 – MC
 Ander z Košíc v SuperShope 3 – MC 
 Ander z Košic – Na cigánsku nôtu – MC
 Zlatý výber 1, Ander z Košíc – MC, CD
 Zlatý výber 2, Ander z Košíc – Akcent AT - 0140-2 - cd, MC, CD
 Ander z Košíc 1-2-3-4 - Akcent Records, 4CD (2011, reedícia: To som Ja, Ander; Ta som tu zaš; Ja som kľuďas; Erža, Piťo a ja)
 Ander z Košíc 5-6-7-8 - Akcent Records, 4CD (2011, reedícia: Tu me mace; Civil a vojak; Sluchajce me; To sce čuli?)
 Uč še, dzivče mojo!, Ander - Akcent Records, CD (2012, (reedícia CD) 
 Podzme še šmiac!, Ander 10 - Akcent Records, CD, DVD (2012)

 Televízia 

 Anderov rebriňák (1998)
 Všetko čo má Ander rád (2017)

 Filmografia 

 Kavej (2024)

 Ocenenia 

 2001  plaketa primátora mesta Košice 
 2002  čestný občan mesta Michalovce

 Zaujímavosti 

 Od 2. marca 2024 je v predaji zberateľská 0-eurová suvenírová bankovka s podobizňou Andera z Košíc a jeho charakteristickým oslovením divákov (alebo poslucháčov) Ľudze mojo.

 Referencie 

 Pozri aj 

 Všetko čo má Ander rád (televízny program)

 Externé odkazy 
Oficiálna stránka – www.anderzkosic.eu

Kategória:Osobnosti z Michaloviec
Kategória:Slovenskí humoristi